b'\n_START_ARTICLE_\nLestikalat\n_START_SECTION_\nLajit ja anatomia\n_START_PARAGRAPH_\nVarhaisimmat lestikalojen heimoon kuuluvien lajien fossiilit on ajoitettu eoseenikaudelle. Heimo jaetaan 4 alaheimoon ja l\xc3\xa4hteest\xc3\xa4 riippuen sukuja on 27\xe2\x80\x9332 ja lajeja noin 350\xe2\x80\x93400. Ruumiinrakenteeltaan heimon kalat ovat suurip\xc3\xa4isi\xc3\xa4, pitk\xc3\xa4nomaisia ja ruumis suippenee voimakkaasti pyrst\xc3\xb6\xc3\xa4 kohden ja pyrst\xc3\xb6 on useilla lajeilla siimamainen. Kooltaan lestikalalajit ovat tyypillisimmin 20\xe2\x80\x9380 cm:n pitki\xc3\xa4, mutta suurin laji Albatrossia pectoralis voi kasvaa yli 150 cm pitk\xc3\xa4ksi. Tyypillisi\xc3\xa4 piirteit\xc3\xa4 ovat suuret silm\xc3\xa4t, 1 tai 2 selk\xc3\xa4ev\xc3\xa4\xc3\xa4, joista etumainen on korkea ja kolmionmuotoinen ja taaempi pitk\xc3\xa4, matala ja yhtynyt pyrst\xc3\xb6ev\xc3\xa4n ja pitk\xc3\xa4n per\xc3\xa4ev\xc3\xa4n kanssa. Macrouroidinae-alaheimon lajeilla ei ole vatsaevi\xc3\xa4. Lestikalojen suomut ovat pienikokoiset ja v\xc3\xa4ritykselt\xc3\xa4\xc3\xa4n kalat ovat harmaita, ruskeita tai mustia. Er\xc3\xa4ill\xc3\xa4 lajeilla on vatsassaan elimi\xc3\xa4, joissa el\xc3\xa4\xc3\xa4 symbioottisia valoatuottavia bioluminoivia bakteereja.\n_START_SECTION_\nLevinneisyys ja elintavat\n_START_PARAGRAPH_\nLestikalalajeja tavataan kaikista valtamerist\xc3\xa4 Etel\xc3\xa4iselt\xc3\xa4 j\xc3\xa4\xc3\xa4merelt\xc3\xa4 aina J\xc3\xa4\xc3\xa4merelle saakka. Heimon kalat el\xc3\xa4v\xc3\xa4t syviss\xc3\xa4 vesiss\xc3\xa4 tyypillisesti 250\xe2\x80\x936\xc2\xa0000 metrin syvyydess\xc3\xa4. Lestikalojen ravintoa ovat toiset kala, \xc3\xa4yri\xc3\xa4iset, piikkinahkaiset ja nilvi\xc3\xa4iset. Ne voivat sy\xc3\xb6d\xc3\xa4 my\xc3\xb6s muiden el\xc3\xa4inten j\xc3\xa4tt\xc3\xa4mi\xc3\xa4 haaskoja. Lestikalojen lis\xc3\xa4\xc3\xa4ntymisest\xc3\xa4 tiedet\xc3\xa4\xc3\xa4n vain v\xc3\xa4h\xc3\xa4n. Ne kutevat l\xc3\xa4helle pohjaa, ja munat kelluvat vapaasti vedess\xc3\xa4._NEWLINE_Monien lestikalojen lihaa pidet\xc3\xa4\xc3\xa4n mauttomana ja vetisen\xc3\xa4 ja niit\xc3\xa4 saadaan l\xc3\xa4hinn\xc3\xa4 sivusaaliina muiden kalojen troolauksen mukana ja k\xc3\xa4ytet\xc3\xa4\xc3\xa4n el\xc3\xa4inten rehuna. Er\xc3\xa4\xc3\xa4t kookkaat kylmien vesien lestikalalajit ovat kuitenkin t\xc3\xa4rkeit\xc3\xa4 kaupallisenkin kalastuksen kohteita.'